For lidt over en måned siden fremlagde regeringen en plan om et indrejseforbud for hadprædikanter. I den forbindelse blev udlændingeminister Inger Støjberg konfronteret med det faktum, at hvis en hadprædikant har statsborgerskab i et EU-land, så er det i strid med EU-reglerne at forbyde vedkommende at rejse ind i Danmark. Dengang sagde Støjberg:

Vi har ikke fastlagt kriterierne for en dansk liste eller løst alle de juridiske problemer, der er.

Støjberg og resten af regeringen kunne have valgt at blæse på EU-reglerne og sagt: “Det er Folketinget, der skal bestemme, hvem der skal have lov til rejse ind i vores land.”

Ungarn, Østrig og flere andre EU-lande har med deres grænselukninger begået langt mere vidtgående overtrædelser af EU-lovgivningen. Det har ikke haft nogen konsekvenser. Derfor kunne Danmark uden problemer have begået den mindre overtrædelse, som det ville være at forhindre indrejsen for hadprædikanter med EU-statsborgerskab.

Regeringens røgslør



Regeringen har nu imidlertid valgt at bøje sig for EU. Hadprædikanter med EU-statsborgerskab vil stadig få lov at komme ind i Danmark. I stedet foreslår regeringen en hemmelig observationsliste for de religiøse forkyndere, der er EU-borgere.

Hvordan de skal “observeres”, siger regeringen ikke noget om. Alt tyder på, at denne observationsliste er et røgslør, der skal dække over, at hadprædikanter med EU-statsborgerskab stadig uhindret får lov at bedrive deres islamistiske og samfundsnedbrydende virksomhed på dansk grund.

Opdatering:

DR bringer nu denne artikel:

EU-regler kan give hadprædikanter et smuthul ind i Danmark